Радой Ралин
Младежите и месарят

chitanka.info

Двама младежи минавали през тържището. Докато месарят увивал стока на свой купувач, единият младеж задигнал цял агнешки дроб и го мушнал в пазвата на приятеля си.

Месарят забелязал липсата и не му било трудно да подозре младежите.

— Боговете виждат, никакво месо не съм пипвал! — твърдял онзи, в чиято пазва стояло месото.

— Боговете виждат, никакво месо няма в мен! — викал онзи, който го задигнал.

— Не знам какво виждат боговете, но моите очи виждат, че на единия ръката е кървава, на другия — ризата.

— У, че интелектуален касапин! Какво си седнал тук да продаваш месо? Ставай следовател!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.